b'\n_START_ARTICLE_\nVihre\xc3\xa4n kullan kulttuuritie\n_START_PARAGRAPH_\nVihre\xc3\xa4n kullan kulttuuritie on autolla, polkupy\xc3\xb6r\xc3\xa4ll\xc3\xa4 tai jalan kuljettava matkailutie, joka on Etel\xc3\xa4-Savoon sijoittuva mets\xc3\xa4teeman ymp\xc3\xa4rille rakennettu reitti. Reitin n\xc3\xa4ht\xc3\xa4vyydet ovat maisema-, luonto- ja kulttuuriaiheisia. Kulttuuritien idea syntyi l\xc3\xa4ht\xc3\xb6kohdasta tehd\xc3\xa4 "maisemat markoiksi" ja idean toteutus valmistui vuonna 2000. Reitti esittelee kulttuurihistoriallisia kohteita, metsien moninaisk\xc3\xa4ytt\xc3\xb6\xc3\xa4, paikalliskulttuuria sek\xc3\xa4 paikallisia palveluita. Reitti kulkee it\xc3\xa4-l\xc3\xa4nsi-suuntaisesti ja alkaa M\xc3\xa4ntyharjulta valtatie 5:lt\xc3\xa4 ja p\xc3\xa4\xc3\xa4ttyy Parikkalan S\xc3\xa4rkisalmessa valtatie 6:lle, josta jatkuu Via Karelia matkailureitti. Vihre\xc3\xa4n kullan kulttuuritien reitti M\xc3\xa4ntyharjusta kulkee Mikkelin Ristiinan, Puumalan, Sulkavan, Savonlinnan ja Punkaharjun kautta Parikkalan S\xc3\xa4rkisalmelle. Reitin pituus on noin 250 km. Suuri osa reitist\xc3\xa4 kulkee alemmalla tieverkolla. Reitti sivuuttaa Vihre\xc3\xa4n kullan kulttuuritien kohteet Mikkelin Anttolassa ja Rantasalmella.'